**LIETUVOS RESPUBLIKOS SUSISIEKIMO MINISTERIJA**



**Į S A K Y M A S**

**DĖL LEIDIMŲ VEŽTI KELEIVIUS REGULIARAUS SUSISIEKIMO KELIŲ TRANSPORTO MARŠRUTAIS IŠDAVIMO IR NAUDOJIMO TAISYKLIŲ DALINIO PAKEITIMO BEI PAPILDYMO**

1998 m. gruodžio 3 d. Nr. 475

Vilnius

Siekdamas patikslinti Leidimų vežti keleivius reguliaraus susisiekimo kelių transporto maršrutais išdavimo ir naudojimo taisykles, patvirtintas Susisiekimo ministerijos 1997 m. balandžio 15 d. įsakymu Nr. 130 „Dėl „Leidimų vežti keleivius reguliaraus susisiekimo kelių transporto maršrutais išdavimo ir naudojimo taisyklių“, „Keleivių ir bagažo vežimo kelių transportu taisyklių“ ir „Keleivių vežimo lengvaisiais automobiliais – taksi taisyklių“ patvirtinimo“ (Žin., 1997, Nr. [34-859](https://www.e-tar.lt/portal/lt/legalAct/TAR.3865D6988E38), Nr. [58-1352](https://www.e-tar.lt/portal/lt/legalAct/TAR.039ECF6F6D0D)), įsakau:

1. Išdėstyti nurodytų taisyklių 3.1 punktą taip:

„3.1. Vežėjai, pageidaujantys vežti keleivius reguliaraus susisiekimo kelių transporto maršrutais, privalo turėti techninius reikalavimus atitinkančius autobusus arba maršrutinius taksi“.

2. Išdėstyti nurodytų taisyklių 5.1 punktą taip:

„5.1. Vietinio susisiekimo maršrutai pradedami ir nutraukiami savivaldybių, o tolimojo susisiekimo – Valstybinės kelių transporto inspekcijos prie Susisiekimo ministerijos iniciatyva. Apie maršrutų nutraukimą kompetentinga įstaiga privalo pranešti vežėjui prieš mėnesį“.

3. Išdėstyti nurodytų taisyklių 5.3 punktą taip:

„5.3. Vežėjas, paduodamas paraišką kompetentingai įstaigai reguliaraus tolimojo arba vietinio susisiekimo maršrutui pradėti, eismo tvarkaraščio projektą privalo iš anksto suderinti su savivaldybėmis, per kurių teritorijas planuojama numatomo maršruto trasa. Suderinimo patvirtinimas galioja ne ilgiau kaip 60 dienų“.

4. Išdėstyti nurodytų taisyklių 5.5 ir 5.6 punktus taip:

„5.5. Vežėjams parinkti reguliaraus susisiekimo maršrutams aptarnauti kompetentinga įstaiga organizuoja konkursą pagal šios įstaigos nustatytas konkurso sąlygas. Konkursas organizuojamas, kai:

5.5.1. kompetentinga įstaiga pradeda naują maršrutą;

5.5.2. kompetentinga įstaiga rengiasi pratęsti veikiančio maršruto trasą, jei jį aptarnaujantys vežėjai, šiai įstaigai pasiūlius, nesutinka ar negali aptarnauti pratęsiamo maršruto;

5.5.3. kompetentinga įstaiga rengiasi pakeisti maršruto trasą arba stotelių vietas veikiančiame maršrute ar papildyti jį naujomis stotelėmis, jei šį maršrutą aptarnaujantys vežėjai, šiai įstaigai pasiūlius, nesutinka aptarnauti maršruto su pakeitimais;

5.5.4. reikia padidinti transporto priemonių skaičių veikiančiame maršrute, jei jį aptarnaujantys vežėjai, kompetentingai įstaigai pasiūlius, patys to negali padaryti;

5.5.5. vežėjui išduotas leidimas kompetentingos įstaigos yra anuliuotas už šių Taisyklių 9.2 punkte išvardytus pažeidimus ar maršruto aptarnavimo sutarties sąlygų nesilaikymą;

5.5.6. vežėjas atsisako aptarnauti veikiantį maršrutą.

5.6. Vežėjo santykiai su leidimą išduodančia kompetentinga įstaiga dėl maršruto aptarnavimo nustatomi sutartimi. Sutarties formą, taip pat sutarties galiojimo terminą, kuris neturi būti trumpesnis kaip treji metai, nustato leidimą išduodanti kompetentinga įstaiga“.

5. Išdėstyti nurodytų taisyklių 6.3.6 punktą taip:

„6.3.6. leidimo galiojimo terminas, kuris turi atitikti maršruto aptarnavimo sutarties galiojimo laiką“.

6. Papildyti nurodytų taisyklių 6.3 punktą tokia pastraipa:

„Pasibaigus leidimo galiojimo terminui, jis yra pratęsiamas, jei vežėjas nepažeidė šių Taisyklių reikalavimų ar maršruto aptarnavimo sutarties sąlygų“.

7. Nurodytų taisyklių 9.2.4 punkte žodžius „Automobilių transporto verslo licencijų išdavimo taisykles“ pakeisti žodžiais „Kelių transporto veiklos licencijavimo taisykles“.

8. Išdėstyti nurodytų taisyklių 9.3.2 punktą taip:

„9.3.2. kai kompetentinga įstaiga nutraukia maršrutą;“.

9. Papildyti nurodytų taisyklių 9.3 punktą tokiu 9.3.4 papunkčiu:

„9.3.4. anuliavus leidimą“.

Žemės ūkio ministras,

l. E. susisiekimo ministro pareigas Edvardas Makelis